《舟行步一杯亭春望前韵 其四》
明代·霍与瑕

望望湖上春，山水自不恶。山色足烟花，水光通冥寞。

中有柴桑翁，高踪随所托。遐心物外栖，浮云天际薄。

企仰空多年，颜厚增惭怍。往者来可追，归哉城北郭。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。